## Izmjene i dopune Programa Hrvatske garancijske agencije "Start"

### NN 142/1999 (22.12.1999.), Izmjene i dopune Programa Hrvatske garancijske agencije "Start"

# VLADA REPUBLIKE HRVATSKE

Na temelju članka 4. stavka 4. Zakona o Hrvatskoj garancijskoj agenciji
("Narodne novine", br. 29/94 i 105/99), Vlada Republike Hrvatske je na
sjednici održanoj 16. prosinca 1999. godine donijela

## IZMJENE I DOPUNE

### PROGRAMA HRVATSKE GARANCIJSKE AGENCIJE "START"

1. U Programu Hrvatske garancijske agencije "Start" ("Narodne novine",
br. 77/97 i 88/97)

u točki 1. stavak 1. mijenja se i glasi:

"Svrha Programa je poticanje osnivanja i započinjanja poslovanja privatnih
trgovačkih društava i drugih pravnih osoba u privatnom vlasništvu, obrtnika
koji samostalno i trajno obavljaju gospodarsku djelatnost i drugih fizičkih
osoba koje ostvaruju dohodak od obavljanja samostalnih djelatnosti - slobodnih
zanimanja, sukladno važećim propisima (u daljnjem tekstu: poduzetnici),
uz konzultantsku (savjetodavnu) pomoć pri kretanju u novi posao.".

u točki 1. stavak 2. mijenja se i glasi:

"Hrvatska garancijska agencija (u daljnjem tekstu HGA) će na način i
prema uvjetima propisanim ovim Programom, davati garancije za kredite koje
poduzetnici početnici koriste i bespovratne financijske potpore za pokriće
dijela troškova konzultantskih usluga prvog usmjeravanja i provjere poduzetničke
zamisli tj. obrazovanja poduzetnika za započinjanje poslovanja, za izradu
poslovnog plana ili investicijskog projekta, te savjetodavne pomoći u provedbi
plana ulaganja tijekom prve godine poslovanja. Potpora će se također davati
i za pokriće dijela troškova vezanih uz početak poslovanja, tj. odobravanja
i stavljanja kredita u tečaj i otplate prvih anuiteta kredita.".

2. U točki 2. iza stavka 1. dodaje se novi stavak 2. koji glasi:

"Pod pojmom "poduzetnik početnik" u smislu Programa "Start" podrazumijeva
se:

a) poduzetnik koji još nije registrirao trgovačko društvo, obrt ili
neki drugi oblik poduzetničke djelatnosti, uz uvjet da do trenutka davanja
garancije dostavi dokaz o registraciji

b) poduzetnik koji je registrirao trgovačko društvo, obrt ili neki drugi
oblik poduzetničke djelatnosti, a posluje manje od 12 mjeseci na dan potpisivanja
zahtjeva za garanciju i potporu

c) poduzetnik čije je trgovačko društvo, obrt ili drugi oblik poduzetničke
djelatnosti u mirovanju (ne posluje), a osnovano je unutar 24 mjeseca do
dana potpisivanja zahtjeva za garanciju i potporu".

U točki 2. stavak 2. postaje stavak 3., a iza podtočke 2. dodaje se
novi tekst koji glasi:

"Navedeno pod 1. i 2. odnosi se na svakog pojedinog osnivača."

3. U točki 3. u stavku 1. ispred riječi: "obrtnih sredstava" dodaje
se riječ: "trajnih".

U točki 3. stavak 2. mijenja se i glasi:

"Neće se podržavati projekti za kupovinu poduzeća, investicije u ugostiteljske
djelatnosti koje pružaju isključivo ili pretežno usluge točenja alkoholnih
pića i investicije u sredstva javnog priopćavanja.".

U točki 3. u stavku 3. umjesto riječi: "izdavanje" stavlja se riječ:
"davanje".

4. U točki 4.1. stavak 1. mijenja se i glasi:

"Za kredite do najvišeg iznosa od 400.000 kuna, koje odobravaju kreditori
za namjene iz točke 3. ovog Programa, može se dati garancija u visini od
80% potraživanja po osnovi glavnice kredita.".

U točki 4.1. u stavku 2. umjesto riječi: "izdati" stavlja se riječ:
"dati".

U točki 4.1. u stavku 3. dodaju se riječi:

"uključujući i period počeka".

U točki 4.1. stavak 4. mijenja se i glasi:

"Naknada za garanciju iznosi 0,95% od iznosa glavnice kredita, naplaćuje
se jednokratno, a mijenja se u skladu s godišnjim planom aktivnosti HGA.

Uplata naknade vrši se neposredno prije izdavanja garancije.".

5. U točki 4.2. u stavku 1. umjesto riječi "dodjeljuje" stavlja se riječ:
"daje", a na kraju rečenice dodaju se riječi:

"i za otplatu interkalarne i kamate u počeku, te prvih anuiteta kredita
u ime poduzetnika, prema keditoru.".

U točki 4.2. dodaju se stavci 2. i 3. koji glase:

"Ukupni iznos potpore po ovom Programu može iznositi do 15.000 kn. Potpora
se dodjeljuje samo onim poduzetnicima za koje se izdaje i garancija.

Potpora se dodjeljuje samo onim poduzetnicima za koje se izdaje i garancija.".

6. U točki 4.2.1. u stavku 1. umjesto iznosa 9.000 kn, stavlja se iznos
10.000 kuna, te se mijenja i tabela, koja glasi:

|  |  |
| --- | --- |
| IZNOS KREDITA | CIJENA KONZULTANTSKE      POMOĆI |
| do 100.000 kuna | 4.000 kuna |
| preko 100.000  do 200.000 kuna | 4.000 kuna + 3%  iznad 100.000 kuna |
| preko 200.000  do 400.000 kuna | 7.000 kuna + 1,5%  iznad 200.000 kuna |

7. U točki 4.2.2. u stavku 1. dodaje se sljedeći tekst:

"i za otplatu interkalarne i kamate u počeku, te prvih anuiteta kredita
u ime poduzetnika, prema kreditoru.".

U točki 4.2.2. u stavku 2. umjesto iznosa 9.000 kn stavlja se iznos
10.000 kuna, te se mijenja i tabela koja glasi:

|  |  |
| --- | --- |
| IZNOS KREDITA | IZNOS POTPORE |
| do 100.000 kuna | 4.000 kuna |
| preko 100.000   do 200.000 kuna | 4.000 kuna + 3%  iznad 100.000 kuna |
| preko 200.000  do 400.000 kuna | 7.000 kuna + 1,5%  iznad 200.000 kuna |

U točki 4.2.2. briše se stavak 3.

8. U točki 5. u naslovu i stavcima 1., 2. i 5. umjesto riječi: "davanje
garancije i dodjeljivanje potpore", stavljaju se riječi: "dobivanje garancije
i potpore".

9. U točki 6. briše se stavak 1.

U točki 6. stavak 2. postaje stavak 1. te glasi:

"Za svaki kredit, kreditor je obvezan od poduzetnika uzeti sljedeće
instrumente osiguranja:

A) Hipoteku ili fiducijarno vlasništvo na nekretnine u vrijednosti iznosa
kredita - 1:1.

ili

B) Založno pravo ili fiducijarno vlasništvo na pokretnine, ili na imovinu
nabavljenu iz kredita (u vrijednosti navedenoj pod A), pri čemu se navedeno
mora osigurati kod osiguravajućeg društva, a polica osiguranja vinkulirati
u korist kreditora.

Ukoliko su u ukupnoj vrijednosti instrumenata osiguranja, instrumenti
navedeni pod točkom B. zastupljeni više od 50%, obavezno je uzeti najmanje
dva jamca. Uz naprijed navedeno obavezno se uzimaju mjenice i zadužnice
korisnika kredita, te osobne mjenice osnivača odn. vlasnika (ukoliko se
radi o pravnoj osobi).".

U točki 6. stavak 3. postaje stavak 2., a ispred riječi: "pismeni pristanak"
stavlja se riječ: "prethodni".

U točki 6. stavak 4. postaje stavak 3., te se mijenja i glasi:

"U posebno obrazloženim slučajevima HGA može odustati od traženja pojedinih
instrumenata osiguranja povrata kredita, i prihvatiti druge zamjenske instrumente
osiguranja.".

10. U točki 7. u stavku 1. dodaje se tekst:

"U slučaju nenamjenskog korištenja kredita HGA ima pravo opozvati garanciju".

U točki 7. dodaje se novi članak 3. koji glasi:

"Poduzetnik je obvezan putem kreditora dostavljati godišnja financijska
izvješća, nakon njihove izrade prema zakonskim rokovima, za cjelokupno
vrijeme trajanja garancije.

Poduzetnik je također obvezan o važnim izvanrednim događajima koji utječu
na njegovo poslovanje, odmah obavijestiti kreditora, koji je u obvezi izvještavanja
HGA.".

11. U točki 8. stavak 1. mijenja se i glasi:

"Odnosi HGA s kreditorima i poduzetnicima, te međusobna prava i obveze
definiraju se posebnim ugovorom.".

12. Točka 9. mijenja se i glasi:

"Trajanje ovog Programa je vremenski ograničeno i iznosi 5 godina.".

13. Ovlašćuje se Hrvatska garancijska agencija da u roku od 30 dana
utvrdi i izda pročišćeni tekst Programa, koji će se objaviti u "Narodnim
novinama".

14. Izmjene i dopune ovog Programa objavit će se u "Narodnim novinama".

Klasa: 311-01/97-01/01
Urbroj: 5030114-99-8
Zagreb, 16. prosinca 1999.

Potpredsjednik
**mr. Borislav Škegro,** v. r.

Ostalo, NN 142/1999-2155
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)